ທ່ານໂອບາມາຖະແຫຼງ ກ່ຽວກັບ ວິກິດການໜີ້ສິນ ຂອງສະຫະລັດ
ປະທານາທິບໍດີໂອບາມາ ຈັດການຖະແຫຼງຂ່າວ ກ່ຽວກັບວິກິດການໜີ້ສິນ ຂອງປະເທດ ທີ່ທຳນຽບຂາວ
ປະທານາທິບໍດີສະຫະລັດທ່ານບາຣັກໂອບາມາຈະທຳການຖະແຫຼງຂ່າວທີ່ທຳນຽບຂາວໃນ ຕອນເຊົ້າຂອງວັນສຸກມື້ນີ້ ເພື່ອແຈ້ງໃຫ້ຊາບກ່ຽວກັບການເຈລະຈາຂອງທ່ານກັບພວກຜູ້ນຳ ລັດຖະສະພາໃນການເພີ່ມຂີດຈຳກັດການກູ້ຢືມເງິນຂອງປະເທດແລະການຕັດການຂາດດຸນ ງົບປະມານລົງ ໃນຕອນທ້າຍຂອງການເຈລະຈາຫາລືກັນເປັນມື້ທີ 5 ໃນວັນພະຫັດວານນີ້ທ່ານ ໂອບາມາ ກ່າວຕໍ່ຄະນະເຈລະຈາວ່າມັນເຖິງເວລາສຳລັບເຮັດການຕັດສິນໃຈແລ້ວແລະໃຫ້ເວລາແກ່ຄະ ນະເຈລະຈາ ໄປຈົນຮອດວັນເສົາມື້ອື່ນເປັນຢ່າງຊ້າ ເພື່ອຊັ່ງຊາຕີລາຄາເບິ່ງທາງເລືອກຂອງ ພວກເຂົາເຈົ້າ ໃນຄວາມຫວັງເພື່ອຈະບັນລຸການຕົກລົງກັນໃນຮູບໃດຮູບນຶ່ງ ຂະນະດຽວກັນ ຜູ້ນຳສູງສຸດ ໃນສະພາສູງຂອງສະຫະລັດ 2 ທ່ານກຳລັງດຳເນີນງານກ່ຽວ ກັບຂໍ້ສະເໜີ ທີ່ຈະອະນຸຍາດໃຫ້ປະທານາທິບໍດີເພີ່ມຂີດຈຳກັດໃນການເປັນໜີ້ຂອງປະເທດ ໂດຍບໍ່ຕ້ອງໄດ້ຮັບການອະນຸມັດຈາກລັດຖະສະພາ ຜູ້ນຳສຽງສ່ວນຫຼາຍໃນສະພາສູງຂອງ ພັກເດໂມແຄຣັທ ທ່ານ Harry Reid ກ່າວວ່າ ການເຈລະຈາ ແມ່ນໄດ້ເພັ່ງເລັງໃສ່ແຜນ ການຂອງຜູ້ນຳພັກຣີພັບບລີກັນທ່ານ Mitch McConnell ທີ່ຈະໃຫ້ອຳນາດແກ່ປະທານາ ທິບໍດີໂອບາມາເພີ່ມຂີດຈຳກັດໃນການເປັນໜີ້ຂອງປະເທດໄດ້ 2 ພັນ 500 ຕື້ໂດລາໃນ 3 ງວດດ້ວຍກັນ ຂະນະທີ່ບັງຄັບໃຫ້ມີການຕັດການໃຊ້ຈ່າຍຫຼາຍພັນຕື້ໂດລາໃນທົດສະວັດໜ້າ ທ່ານໂອບາມາ ແລະພວກຜູ້ນຳລັດຖະສະພາສະຫະລັດ ພວມທຳການເຈລະຈາຢ່າງຂຸ້ນຂ້ຽວ ເພື່ອເພີ່ມຂີດຈຳກັດໃນການກູ້ຢືມຂອງປະເທດຈາກ 14 ພັນ 300 ຕື້ໂດລາຂະນະທີ່ຕັດການ ໃຊ້ຈ່າຍຕ່າງໆລົງ ແຕ່ການເຈລະຈາໄດ້ຕົກຢູ່ໃນສະພາບບໍ່ໄປບໍ່ມາ ຍ້ອນຕົກລົງກັນບໍ່ໄດ້ກ່ຽວ ກັບການທີ່ຈະຂຶ້ນພາສີ ຖ້າຫາກບໍ່ມີການເພີ່ມຂີດຈຳກັດ ໃນການກູ້ຢືມເງິນ ພາຍໃນວັນທີ 2 ສິງຫາຈະມນີ້ສະຫະລັດອາດຈຳເປັນຈະຕ້ອງໄດ້ຢຸດການຈ່າຍເງິນໃນພັນທະບາງຢ່າງຂອງຕົນ